Пре него се упознамо са још једним делом Бранислава Нушића, проверићемо задатак од прошли пут. Углавном сте тачно одговарали, али омакла се и понека грешка. Зато сада фино упоредите и птаћете ме све што треба... Дакле, овако... Жуто представља оно што је требало исправити!

Он је био дошао на време али ви нисте били код куће. **+кп/перф.**

Децо, да ли бисте ме бар једном послушали? овај још увек не познајемо, сећате се, имали смо га и прошлог пута...

Стиже ли ти на време? **аорист**

Стигох. **аорист**

Он покуца на врата, пре него што је ушао. **аорист/перф.**

Попунио сам пријаву, послаћу је ускоро. **перф./футур1**

Не мораш да дођеш, доћи ће твој брат уместо тебе. **презент/презент/футур1**

Учини ми се да веје снег. **аорист/презент**

Он воли свима да учини услугу. **презент/презент** (учини исто гласи и у аористу, али знамо да је презент јер презент иде уз везник да)

Пре два минута упиташе ме колико је сати и отрчаше. **аорист/аорист**

Кад год ме нешто пита, ја му одговорим. **презент/презент**

Милош уђе у кућу. **ово може бити и презент и аорист, оба одговора су прихватљива**

Уморан је, треба ући у кућу. **презент/презент/инфинитив**

Најпре стигоше на трг, и радник који ношаше кнежеву статуу радосно запева. **аорист/имперфекат/аорист**

Узалуд их задржаваху, ниједан није остао. **имперфекат/перфекат**

Почела је без да пада киша, али ја сам се пре тога већ био прошетао. **перф./+кп**

Анастасија отрча до тета Снеже по телефон који је заборавила. **аорист/перфекат**

А сада за сваку тврдњу одреди да ли је ТАЧНА или НЕТАЧНА.

* Презент је сложен глаголски облик. **Н**
* Инфинитив је неличан глаголски облик. **Т**
* Футур први је и прост и сложен глаголски облик **Т**
* Аорист означава давно прошло време. **Н**
* Перфекат је исто што и садашње време. **Н**
* Аорист, имперфекат и плусквамперфекат су лични глаголски облици који казују прошлу радњу. **Т**

И још ово:

1. **Напиши у ком се глаголском облику налазе следећи глаголи, а онда напиши како гласе у ИНФИНИТИВУ:**

* **беху испричали +КП**
* **трчимо ПРЕЗЕНТ**
* **рече АОРИСТ**
* **завршили смо ПЕРФЕКАТ**
* **шушташе ИМПЕРФЕКАТ**
* **паде АОРИСТ**
* **сећаше се ИМПЕРФЕКАТ**

**А сада... Нушић! Препишите само оно шутим уоквирено, остало пажљиво прочитајте... И урадите задатке!**

**Бранислав Нушић** цењени је српски комедиограф. Родио се у Београду, 8. октобра 1864. године у осиромашеној трговачкој породици која је била иначе цинцарског (грчког) порекла. Његове најпознатије комедије су: „Народни посланик”, „Сумњиво лице”, „Госпођа министарка”, „Ожалошћена породица”, „Покојник”… Умро је 19. јануара 1938. године у Београду.

**АНАЛФАБЕТА**

**Књ. род:** драма

**Књ. врста:** комедија

**Књ. форма:** проза

**Време радње:** “предратно” време с почетка 20. века

**Место радње:** једна канцеларија

**Тема дела:** незгодан случај у канцеларији

**Идеја (поука):** незнање доводи до проблема ако се правимо паметни

**Ликови:** начелник срески, господин Мика (писар срески), господин Света (писар срески), начелникова жена, њена сестра, пандур

Нушић је и у овом делу показао какви људи код нас успоравају било који вид напретка.

**Белешке о аутору**

Детињство је провео у Смедереву где се школовао тако да је завршио основну школу и две године реалке. Гимназију је похађао у Београду, а студирао је право у Београду и у Грацу. Још када је имао тринаест година написао је своје прве комаде у књижевности. За време гимназијских дана писао је патриотске стихове. За време студија био је активан у позоришном животу. тако је и покренуо позоришну омладинску дружину и статирао у народном позоришту.

1885. године када је имао само деветнаест година, написао је своју прву верзију комедије „Народни посланик”. Ова комедија због критике власти дуго времена није била приказана на позоришту, а није била нити штампана као књига.

Био је припадник опозиционе радикалне странке па му прилике нису баш ишле у прилог. Тако је због једне написане песме имена “Два раба” одлежао чак и годину дана у затвору. Након тога, примљен је у службу иностраних послова те је чак десет година радио у конзулатима Македоније. Након дипломатске службе обављао је разне послове. Радио је као скретар у Министарству просвете, драматург, заменик управника Народног позоришта у Београду, био је шеф одсека за националну пропаганду, директор српског народног позоришта у Новом Саду, библиотекар Народне скупштине и обављао је још многе послове. Суделовао је у Првом светском рату, а када је са српском војском прешао Албанију доспео је на Крф. У рату је остао и без јединог сина.

**Кратак садржај препричано**

Начелник је добио депешу из министарства, читао ју је више пута, али и даље је није разумео. Позива господина Мику, не би ли му он помогао. Господин Мика чита депешу на глас: “Изволите по могућности што пре известити, има ли и колико у вашем срезу аналфабета?”. Ни господин Мика не разуме о чему се ради, мисле да је то нека нова, тајна политичка странка, али нису сигурни. Тада се господин Мика сетио да господин Света бележи стране речи у свој речник. У тај речник г. Света је записивао стране речи на које је наилазио у новинама, па се онда распитивао за њихово значење.

Позвали су господина Свету и рекли му да понесе свој речник. У почетку је начелник покушавао да сачува у тајности која му реч треба, али то није било делотворно и напослетку је питао Симу да ли има записано шта то значи “аналфабета”. Господин Сима није имао записану ту реч. Сви су се сложили да је то нешто политички и да не ваља, јер како је приметио г. Света, све што почиње са “ан” било је опасно. Сетио се речи попут “антидинастија”, “анархија”, “анатема”, “антиквар”, па су чак закључили да је и “ананас” неко опасно воће.

Размишљали су ко би у њиховој вароши могао бити тако опасан и закључили су да је то школски надзорник: “Све критикује, све му не ваља, свему је противан. А није члан ни једне странке”. Начелник је г. Свети издиктирао депешу. “Господину министру унутрашњих дела, Београд. Потврђујем пријем депеше од 24. ов. м. Као добар познавалац како свих осталих, тако и политичких прилика у овом крају, част ми је известити Вас, да ни у моме срезу ни у вароши нема аналфабета, сем једног јединог, а тај је школски надзорник. Молим за упутства како према њему да поступам? Начелник срески.”. Господин Мика је добио задатак да писмо шифрује.

Начелник је осетио олакшање што је то решено. Међутим, господин Мика има нешто нелагодно да му каже, ал начелник инсистира да се не уздржава. По вароши се прича о томе како се начелникова свастика симпатише са школским надзорником. Начелник је сместа послао пандура по свастику Мицу. Мица се на прву збунила кад је начелних кренуо да је напада, а кад је чула да је надзорник опасан по државу и да не сме да му се јави ни на улици, силно се узрујала и отишла плачући.

Г. Света доноси депешу, начелник је потписује и налаже Свети да буде све време уз телеграфисту док се не откуца и да јави чим све буде готово. Начелникова жена долази к мужу да види што јој сестра онолико плаче. Док јој је начелник све објаснио долази и Мица. Није издржала да не напише писмо надзорнику. Питала га је шта је то “аналфабета”. Даје писмо начелнику, а он га чита на глас. “Поштована госпођо, реч “аналфабета” значи неписмен човек тј. онај који не зна ни да чита ни да пише и према томе најмање ја могу бити аналфабета као школски надзорник. То се ваљда неко пошалио с вама, па вам је ту реч наопако протумачио…”

Начелник се успаничио. Мика журно долази, пита шта се десило, а онда и он прочита депешу и схвата шта су урадили. Начелник говори пандуру да зове Свету, да не би послао депешу, ал је ипак било прекасно.

Крај је за читаоца комичан, а за надзорника трагичан. Начелник је очајан. “Их, по Богу људи, шта ћу сад и куд ћу од ове бруке!…. Једина ми је утеха што господин Министар сад бар тачно зна ко је аналфабета у овој вароши. Тачно је обавештен! Благо њему, а тешко мени!”.

Бранислав Нушић, познати српски писац, драматичар и сатиричар. Иако је писао прозна дела која су била лепо прихватана од публике, она су ипак остала у сени његових драмских дела, па тако и комедија. При крају свог књижевног деловања, када се чинило да више нити може нити жели да пише, Нушић је у последњих десетак година свог живота написао нека своја најбоља дела. Она су била изненађујуће енергична, полетна, чак и некако младеначка, што није било за очекивати за тако старог, уморног човека. Међу тим посебним делим налази се и комедија “Аналфабета”.

И у овој комедији Нушић обрађује једну од својих најважнијих тема. Он приказује политичко-друштвену власт као начин живота и ограничено схватање света; приказује организовану власт као поредак у друштву. Све то чини сложеност феномена власти у свету у којем се крећу и говоре, мисле и делују Нушићеви јунаци. Приказани ликови у овој комедији су и они који су на власти, и они који су у непосредној близини надређених, па и они који су далеко од ње или чак против власти. Сви се они огледају у овој истој теми, стога је читаоцу понуђено више перспектива на саму власт – од његових извршиоца до оних који јој се морају покоравати.

Иако је приказ власти главна идеја ове Нушићеве комедије, на први поглед чини се да у Нушићевим комедијама иначе баш и нема неке озбиљне критике друштва и приказа очигледних недостатака једног друштвеног уређења. Али то је само привид. Из те опуштене, помало неозбиљне и површне галерије ликова и комичних догађаја, може се лако открити све оно што није ваљало у том друштву и све оно што је остало и наставља да траје и у овим временима. Баш зато је Нушић био и остаје прихваћен у разним срединама, образовним круговима и добима. Његов рад је непревазиђен и безвремен, па ће читаоцима бити занимљив и у надолазећима временима као што је и сада и као шта је био до сада.

Радња ове драме одвија се по речима писца у једној “среској канцеларији у патријархално, предратног доба”. Ова комедија је због своје краткоће и хумористичности названа “шалом у једном чину”. Шала је овде употребљена како би указала на хумористичност дела, али и на трагикомичност ситуације, стога у овом наслову осећамо дозу ироније, која је била карактеристична за Нушићева дела, поготово она сатирична.

**Анализа ликова**

Начелник срески – труди се да одржи како свој углед тако и свој положај. Свестан је свог незнања, али не жели то да призна ни себи ни другима, поготово не надређенима. Представник је старих генерација, које тешко прихватају новитете. Сматра да је све било боље у његово време, иако нема ни један конкретан аргумент да то и потврди. Може се закључити да је он у политици само због положаја који у њој има, а не због неког политичког убеђења. Опстанак на тој функцији не произилази ни из високог образовања, а ни интелекта, већ из чистог полтронизма. Иако не воли новине које време доноси, није представник строго патријархалног односа између мушкараца и жена. Када је увидео своју грешку, није више има ништа против љубави његове свастике и школског управитеља. Признаје своју кривицу и не сваљује одговорност на другога.

**Господин Мика** – посвећен је свом послу и труди се да га што боље одради. Жели да помогне и није му тешко да призна да нешто не зна, али ни он није без мане. Зна све трачеве из вароши (ко је у којој партији, ко се коме свиђа и слично) и брзо их шири, без размишљања о последицама које они вуку са собом. Типичан је представник службеника који би да се што више додвори надређеном и да се у његовим очима покаже што кориснијим. Извежбан је да начелнику пласира информације које ће га занимати, али га је овај пут њима одвео у погрешном смеру при доношењу одлука. Када је увидео свију грешку, он је једноставно ћутао и чекао да фрка прође.

**Господин Света** – трудио се да ради на свом образовању, али просто није био у баш најбољој средини за тако нешто. Преко његовог речника Нушић је хтео да покаже какве бесмислице могу настати из закључивања о стварима о којима баш ништа не знамо. Многе је речи имао наопако протумачене (примерице реч “перспектива” је била протумачена као нешто што је у књигама забележено, а у ствари не постоји; а реч “популација” је значила жене које много рађају децу… итд.), па је тако и ову најновију погрешно протумачио. Није имао лошу намеру, невољу је проузроковао из чистог незнања.

**Свастика Мица** – иако је у подређеном положају, нашла је фин начин да докаже да начелник није у праву. Једина је особа која је одлучила да се не прави паметна, већ се обратила образованијем за помоћ. Здрав разум јој није допустио да поверује блесавом закључку до ког су дошли начелник, Мика и Света дошли, те је и доказала супротно.

Задаци:

* 1. Испрати следеће линкове:

<https://www.youtube.com/watch?v=frVp40uxOfc>

<https://www.youtube.com/watch?v=JyA50JoJx0A>

* 1. У ворду напиши састав на тему **Свете, око мене су аналфабете!**